**Dôvodová správa**

# A. Všeobecná časť

Poslanec Národnej rady Slovenskej republiky Jaroslav Karahuta predkladá návrh zákona, ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „návrh zákona“).

Cieľom návrhu zákona je upraviť výšku správnych poplatkov a zaviesť nové správne poplatky orgánov veterinárnej správy. Orgány veterinárnej správy okrem poplatku za vydanie záväzného posudku v územnom, stavebnom a kolaudačnom konaní dlhodobo nevyberajú žiadne správne poplatky. V súvislosti s trendom zvyšovania zaťaženosti v súčasnosti dochádza k navyšovaniu počtu úkonov orgánov veterinárnej správy spojených s vydávaním záväzných posudkov, registrácií prevádzkarní, chovov, zberných stredísk so zvieratami, cestných dopravných prostriedkov na prepravu zvierat a prepravcov zvierat resp. rozhodnutí o schválení prevádzkarní a ďalších úkonov. Väčšina vyššie uvedených administratívnych úkonov orgánov veterinárnej správy predpokladá okrem bežných administratívnych činností aj vykonanie veterinárnej kontroly na mieste resp. ďalšie úkony, s čím sú spojené zvýšené náklady na výkon veterinárnych kontrol a na rozpočet orgánov veterinárnej správy.

Návrh zákona predpokladá pozitívny vplyv na rozpočet verejnej správy a čiastočne negatívny vplyv na podnikateľské prostredie. Návrh zákona nepredpokladá sociálne vplyvy, vplyvy na podnikateľské prostredie, vplyvy na manželstvo, rodičovstvo, rodinu, vplyvy na informatizáciu spoločnosti a vplyvy na životné prostredie

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

**K bodu 1**

Upravuje výšku poplatku za vydanie záväzného posudku, pričom diferencuje výšku poplatku pre fyzickú osobu, fyzickú osobu - podnikateľa a právnickú osobu.

**K bodu 2**

Navrhujú sa zaviesť nové Položky 57 až 58b v časti IV. Veterinárna správa a správne poplatky za úkony orgánu veterinárnej správy najmä s registráciou a schvaľovaním prevádzkarní, chovov zvierat schválenie postupu na zvieratách, usmrcovanie zvierat rituálnym spôsobom, úkonov v súvislosti s vydávaním pasov spoločenských zvierat, so sprostredkovaním nákupu a predaja hospodárskych zvierat, schválení inseminačných staníc a tímov na odber a prenos embryí na obchodovanie v rámci EÚ a na vývoz do tretích krajín, povolenie prepravcov zvierat, o spôsobilosti vodičov a sprievodcov, schválení cestného dopravného prostriedku na prepravu zvierat a ďalšie.

**K Čl. II**

Navrhuje sa účinnosť zákona od 1.januára 2023.